Előterjesztés Zalakaros Város Önkormányzat Képviselőtestületének 2022. szeptember 14-i ülésére
Tárgya: Zalakaros Város Önkormányzata tulajdonát képező víziközmű vagyon helyzetének és az ahhoz kapcsolódó feladatellátási kötelezettségek teljesítésének áttekintése, valamint döntés a feladatellátási kötelezettség és ahhoz kapcsolódó vagyon Magyar Állam részére történő átruházásáról
Az előterjesztést készítette: Torma László aljegyző
Tisztelt Képviselőtestület!

[bookmark: _Hlk113439428]Zalakaros Város Önkormányzat Képviselőtestülete 132/2022. (VIII.24.) számú határozatában kinyilvánította szándékát, miszerint az önkormányzatot terhelő víziközmű-szolgáltatás biztosítása vonatkozásában fennálló ellátási kötelezettség a Magyar Államra történő átruházására irányuló Integrációs Programban részt kíván venni. Ennek érdekében tárgyalásokat kezdeményez a Nemzeti Vízművek Zrt.-vel  a víziközmű vagyon és az azt működtető vagyon átadásáról, az átadással érintett víziközmű-rendszer üzemeltetését szerződéses jogviszony alapján ellátó Délzalai Víz-és Csatornamű Zrt-ben fennálló társasági részesedés ingyenes átruházásáról, valamint az átruházással érintett víziközmű vagyonhoz tartozó, víziközmű-fejlesztésre fel nem használt források tulajdonjogának térítésmentesen, nyilvántartási értéken történő átvezetéséről.
Az integrációs folyamathoz való csatlakozás kapcsán mérlegelni kell, hogy az önkormányzat tulajdonosként rövid, közép és hosszútávon tudja-e biztosítani a viziközmű rendszereken szükségessé váló felújítások, beruházások megvalósítását. Minden évben tárgyalja a képviselőtestület a 15 évre szóló gördülő fejlesztési tervet, a szeptember 22-i ülés napirendjén is szerepel a terv. Jónéhány éve látható az a tendencia, hogy a szükségessé váló felújítások, beruházások tervezett költségének töredékét biztosítja a képződő használati díj, és százmilliós nagyságrendben lenne szükséges önkormányzati egyéb forrást biztosítani, ami a költségvetési lehetőségek fényében nagy valószínűséggel nem lesz biztosítható. A szeptemberi soros ülésre a képviselőtestület elé kerülő gördülő fejlesztési terv adatai alapján rövid, közép és hosszútávon a beruházási, felújítási igény 1 milliárd 133 millió forint, és ennek nagyságrendileg 15 %-ára biztosít a várhatóan képződő használati díj fedezetet.

A JOGI HÁTTÉR BEMUTATÁSA:
A víziközmű vagyon jogi helyzete és e vagyonhoz kapcsolódó jogok és kötelezettségek:
1. A víziközmű fogalma:
Olyan közcélú vízilétesítmény, amely
a) település vagy települések közműves ivóvízellátását, ezen belül az ivóvíztermelést, az ehhez kapcsolódó ivóvízbázis-védelmet, az ivóvízkezelést, -tárolást, -szállítást és -elosztást, felhasználási helyekre történő eljuttatást, mindezekhez kapcsolódóan a tűzivíz biztosítását vagy
b) a közműves szennyvízelvezetés során (egyesített rendszer esetén a csapadékvíz-elvezetést is ideértve) a szennyvíz felhasználási helyekről történő összegyűjtését, elvezetését, tisztítását, a keletkező szennyvíziszap kezelését és a tisztított szennyvíz hasznosítását, elhelyezését szolgálja.
(ld.: a víziközmű-szolgáltatásról szóló 2011. évi CCIX. törvény (a továbbiakban: Vksztv.) 2. § 20. pont)

2. A víziközművek tulajdoni helyzete
Víziközmű kizárólag az állam vagy települési önkormányzat tulajdonában állhat.
Az állami tulajdonú víziközmű felett az államot megillető tulajdonosi jogok és kötelezettségek összességét a Nemzeti Vízművek Zártkörűen Működő Részvénytársaság gyakorolja.
A víziközmű-vagyon tulajdonjogát az ellátásért felelősök (állam vagy települési önkormányzat) egymás között térítésmentesen, nyilvántartási értéken történő átvezetéssel átruházhatják. A térítésmentes vagyonátruházás az általános forgalmi adó szempontjából közcélú adománynak minősül.
(ld.: Vksztv. 5/H. § (2) bekezdés és a 6. § (1) és (3) bekezdései)

3. A víziközműhöz kapcsolódó ellátási felelősség tartalma:
A közműves ivóvízellátással és a közműves szennyvízelvezetéssel és -tisztítással kapcsolatos víziközmű-szolgáltatási feladatok elvégzésének kötelezettsége, amely az államot vagy a helyi önkormányzatot, mint ellátásért felelőst terheli.
(ld.: Vksztv. 1. § (1) bekezdés c) pont)
Víziközmű-szolgáltatási feladatok tartalma:
- víziközmű-működtetés: a víziközmű üzemeltetésével, valamint a víziközmű-fejlesztéssel kapcsolatos tevékenységek összessége,
- víziközmű-fejlesztés: víziközműre irányuló olyan beruházási vagy felújítási tevékenység, mely célja szerint:
▪ új víziközmű létesítését,
▪ a meglévő víziközmű bővítését,
▪ rekonstrukcióját és
▪ pótlását is magába foglalhatja,
A fentieken túl az ellátásért felelős kötelezettsége a víziközműhöz kapcsolódóan az alábbi feladatok elvégzése is:
▪ köteles megteremteni a víziközmű-szolgáltatás infrastrukturális előfeltételeit, ennek keretében pedig:
− víziközművet létesít és tart fenn,
− a nem önkormányzati vagy állami tulajdonban álló víziközmű tulajdonjogát megszerzi,
− nyilvántartja a tulajdonában álló víziközműveket,
− víziközmű-fejlesztés útján gondoskodik a víziközmű-szolgáltatás folyamatos, az előírt minőségi paraméterekkel történő biztosításáról,
− végrehajtja a jogszabályokból és a hatósági határozatokból rá háramló feladatokat.
▪ az ellátási területen köteles gondoskodni arról, hogy a felhasználók a víziközmű-szolgáltatást az igényelt mennyiségben, minőségben és szolgáltatási színvonalon igénybe tudják venni;
▪ kiválasztja a víziközmű üzemeltetését ellátó víziközmű-szolgáltatót, és a víziközmű vagyon üzemeltetésére üzemeltetési jogviszonyt létesít,
▪ a víziközmű-szolgáltató útján gondoskodik a közműves ivóvízigények kielégítéséről, a szennyvíz törzshálózatba bocsátott szennyvizek elvezetéséről, tisztításáról és környezetvédelmi követelmények szerinti elhelyezéséről,
▪ figyelemmel kíséri a víziközmű-szolgáltató üzemeltetési szerződésből és jogszabályból fakadó víziközmű-üzemeltetési tevékenységét és az e célra rendelt pénzeszközök felhasználását
(ld.: Vksztv. 2. § 21. és 22. pontok továbbá a Vksztv. 5/F. § (1)-(3) bekezdései)
A Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) 13. § (1) bekezdés 21. pont szerint a helyi önkormányzat feladatát képezi víziközmű-szolgáltatás biztosítása akkor, ha a víziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.
A fentiek alapján is megállapítható, hogy Zalakaros Város Önkormányzata közigazgatási területén belül a víziközmű-szolgáltatás biztosítása tekintetében ellátásért felelősnek minősül.
A települési önkormányzat tulajdonát képező víziközmű-vagyonra vonatkozó aktuális vagyon értéke bruttó 1 434 063 633 Ft a szolgáltató nyilvántartása alapján, önkormányzatunknál az ismert elszámolási vita értelmében bruttó 1 432 686 519 Ft a vagyon értéke. Itt kell megjegyezni, hogy a vagyon értéke tartalmazza a 0123 hrszú, biológiai szennyvíztisztítót is magába foglaló földterületet, a teljes területre nincs szükség a viziközmű rendszer működtetéséhez, ezért a képviselőtestület rendezési terv módosítással döntött arról, hogy a viziközmű rendszer működtetéséhez nem szükséges területet átsorolja különleges gazdaságfejlesztés övezetté, a következő lépés a telek megosztása lesz és csak a viziközmű rendszer működtetéséhez szükséges terület kerülne átadásra a Magyar Állam részére. 

4. A fel nem használt víziközmű-fejlesztési források helyzete
A Vksztv. 5/H. § (4) bekezdése alapján Az önkormányzati tulajdonban álló víziközmű-vagyon (2) vagy (3) bekezdés szerinti átruházásához kapcsolódóan a 18. § szerinti víziközmű-fejlesztésre fel nem használt források tulajdonjoga a korábbi ellátásért felelőstől nyilvántartási értéken történő átvezetéssel, térítésmentesen az államra száll. A fejlesztési források átadás-átvételéről az érintett önkormányzat és az állam képviseletében eljáró szervezet írásban megállapodik.

A HELYI ÖNKORMÁNYZAT TULAJDONÁBAN ÁLLÓ VÍZKÖZMŰVAGYON FORGALOMKÉPESSÉGE:
A helyi önkormányzat tulajdonában álló víziközmű a helyi önkormányzat korlátozottan forgalomképes törzsvagyonát képezi.
(ld.: a nemzeti vagyonról szóló 2011. évi CXCVI. törvény (a továbbiakban: Nvt.) 5. § (5) bekezdés a) pont)
E korlátozottan forgalomképes törzsvagyon-elem és annak részei ugyanakkor az állam javára átruházhatók; ennek lehetőségét teremti meg ugyanis általános jellegű szabályozással az Nvt. 14. § (1) bekezdése, speciális jellegű szabályozással pedig a fent már idézett Vksztv. 5/H. § (2) bekezdése.

A HELYI ÖNKORMÁNYZAT HELYZETÉNEK ÉRTÉKELÉSE A TULAJDONÁBAN ÁLLÓ VÍZIKÖZMŰVAGYON ÉS AZ AHHOZ KAPCSOLÓDÓ ELLÁTÁSI FELELŐSSÉG ÁTRUHÁZÁSA TEKINTETÉBEN
2020. novemberében az állami víziközmű-stratégiai célkitűzésekkel összhangban létrejött a 100%-os állami tulajdonban álló Nemzeti Vízművek Zártkörűen Működő Részvénytársaság (a továbbiakban: NV Zrt.), amely cég arra hivatott, hogy az állami tulajdonú víziközmű felett,
valamint a Vksztv. 5/H. § alapján az állam tulajdonába kerülő víziközmű működtető eszközök és rendszerfüggetlen víziközmű-elemek felett az államot megillető tulajdonosi jogok és kötelezettségek összességét, valamint az állami vagyonról szóló 2007. évi CVI. törvény rendelkezései alapján a víziközmű-szolgáltató társaságok állami tulajdonú társasági részesedése felett az államot megillető tulajdonosi jogok és kötelezettségek összességét gyakorolja.
A Vksztv. módosításával megnyílt annak a lehetősége, hogy az önkormányzat az őt terhelő ellátási felelősséget az NV Zrt. útján a Magyar Államra ruházza át.
A Magyar Állam képviseletében eljáró NV Zrt. a víziközmű-szolgáltatáshoz kapcsolódó ellátásért felelősség átadásához kapcsolódóan Integrációs Programot dolgozott ki az ellátásért felelős önkormányzatok közreműködésével.
Az Integrációs Programban történő részvétel az önkormányzatok részéről teljesen önkéntes alapon történik, vagyis a jelen előterjesztés mellékletét képező átruházási megállapodásban kizárólag akkor vesz részt, ha erről a Képviselő-testület meghozza a jelen előterjesztés részét képező határozati javaslat szerinti határozatát.
Az Integrációs Program soron következő lépése, hogy az ellátásért felelős önkormányzatok a tulajdonukban álló víziközmű és azt működtető vagyont ingyenesen a Magyar Államra ruházzák a jelen előterjesztés mellékletét képező megállapodás keretében.
A fentiek alapján az alábbi határozati javaslatot terjesztem a Tisztelt Képviselő-testület elé.

Határozati javaslat:
[bookmark: _Hlk113439461]1./ Zalakaros Város Önkormányzat Képviselőtestülete rögzíti, hogy 132/2022. (VIII.24.) számú határozatában kinyilvánította azon szándékát, miszerint az önkormányzatot terhelő víziközmű-szolgáltatás biztosítása vonatkozásában fennálló ellátási kötelezettség Magyar Államra történő átruházására irányuló Integrációs Programban részt kíván venni. 

2./ Zalakaros Város Önkormányzat Képviselőtestülete kinyilvánítja, hogy az előterjesztés részeként a Képviselőtestület elé terjesztett
- a víziközmű vagyon és az azt működtető vagyon,
- az átadással érintett víziközmű-rendszer üzemeltetését szerződéses jogviszony alapján ellátó Délzalai Víz-és Csatornamű Zrt-ben fennálló társasági részesedés ingyenes átruházásáról, valamint
- az átruházással érintett víziközmű vagyonhoz tartozó, víziközmű-fejlesztésre fel nem használt források tulajdonjogának térítésmentesen, nyilvántartási értéken történő átvezetéséről
szóló megállapodás tervezetét megismerte, annak tartalmával egyetért, ennek megfelelően felhatalmazza a polgármestert arra, hogy a jelen határozat 1. pontjában megjelölt cél megvalósítása érdekében azt aláírja és az átruházáshoz szükséges jognyilatkozatokat megtegye.

3. Zalakaros Város Önkormányzat Képviselőtestülete kinyilvánítja, hogy a jelen határozat 1. pontjában megjelölt cél megvalósítása érdekében a polgármesternek felhatalmazást ad a jelen határozat 2. pontjában megjelölt megállapodás nyomán a víziközmű vagyon és az azt működtető vagyon Magyar Állam részére történő térítésmentes átadására. 

Határidő: azonnal és folyamatos
Felelős: Novák Ferenc polgármester
Operatív felelős: Torma László aljegyző
                            Bognár Ottó Péter településstratégiai, hatósági és közbiztonsági referens


Zalakaros, 2022. szeptember 7.
                                                                                                                    Novák Ferenc 
                                                                                                                      polgármester
